
Forord


En gåguide til kunstoplevelser i København


Nærværende lille hæfte er udsprunget af min interesse for arkitektur, skulpturkunst(håndværk), historie og bymiljøer. Rytterstatuer er næsten altid så fascinerende, at de alene ved deres størrelse og udtryksform relaterer sig til alle ovennævnte fire forhold.


Når denne fascination så kan kombineres med motion i det fri i form af en rask gåtur gennem byen, håber jeg, fristelsen er så stor, at du kaster dig ud i projektet: Tag hæftet i hånden og vandreskoene på, og begiv dig ud i det utrolig smukke gamle København bag voldene.


Læs eventuelt lidt i hæftet hjemmefra eller undervejs - oplevelsen af de forskellige kunstværker bliver så meget større, når man kender lidt til baggrunden for dem.


Der gemmer sig spændende historier bag hvert enkelt kunstværk. Nogle gange bliver man overrasket og måske endda også udfordret, når man konfronteres med baggrunden for en skulpturs komplicerede og måske endda bizarre baggrund.


Turen omfatter 5 konger og en biskop alle til hest med mulighed for forlængelse til yderligere 5 tilsvarende spændende emner - afsæt et par timer eller mere. Forlæng eventuelt turen ved at gøre ophold ved mange af de utallige fristelser, der er undervejs i form af cafeer, restauranter og andre seværdigheder mm.


God fornøjelse!


Erik Appel

En gåguide til kunstoplevelser i København


Som sagt, på med vandreskoene og afsted til Kongens Nytorv. Her begynder guiden til mange gode oplevelser med utroligt flotte og interessante rytterstatuer, der hver især gemmer på deres særlige historie.


Rytterstatuer fascinerer som regel alene ved deres størrelse, mens deres form og særlige udtryk, siger noget om netop den tid de repræsenterer. Nogle værker er særligt interessante ved, at de er skabt længe efter den tid de skildrer og reflekterer derfor eftertidens opfattelse af fortiden.


En rytterstatue er et meget stort projekt for en billedhugger og som regel også for den, der skal betale. Og som vi skal se i flere konkrete tilfælde, tager det altid rigtig mange år at lave en så stor skulptur, som en rytterstatue i overstørrelse er. Som vi her skal se eksempler på, kan en rytterstatue også fylde det meste af skulptørens liv og endda også være ved at tage livet af kunstneren selv.


Alle rytterstatuers moder må være statuen af den romerske kejser Marcus Aurelius på Capitolpladsen i Rom.

Rytterstatue af kejser Marcus Aurelius i Rom ca. 171 AD.


Kopi af originalen står inde i Palazzo Conservatori i bygningen til venstre i billedet


Dette oprindeligt forgyldte mesterværk indeholder det hele, mystikken om tilblivelsen, hvem er er kunstneren, og hvor stammer den fra? Statuen er så perfekt udført, at den til alle tider har været forbillede for de fleste klassiske rytterstatuer i verden. At den så står på Capitolpladsen i Rom, der er en af de smukkeste klassiske pladser, designet af selveste Michelangelo, gør oplevelsen endnu bedre.


I Danmark er vi så heldige at have mange klassiske rytterstatuer af høj kvalitet. De færreste er opmærksomme på disse specielle kunstværker og deres helt særlige historie. Det forsøger vi i det følgende at råde bod på ved at gennemgå hver enkelt rytterstatue i København. De fleste rytterstatuer finder vi i og omkring Københavns indre by. Den ældste er over 300 år gammel, den nyeste er fra 1954, og de har derfor hver for sig naturligvis meget forskellige udtryksformer.


Udover de klassiske rytterstatuer findes i København - især takket være en gavmild ølbrygger - adskillige mere moderne værker af ekvipager, dvs. figurer der sidder på en hest, men som ikke fortæller den traditionelle historie om en historisk magtfuld person, som har gjort sig fortjent (med rette eller urette) til at blive gengivet højt til hest. Disse nyere værker, der kan fremhæves mere for deres kunstneriske værdi frem for den historiske, nævnes til sidst i nærværende hæfte, men beskrives i lidt færre detaljer.


Kong Christian 5 og Kongens Nytorv - lidt baggrund


Alle de klassiske rytterstatuer i København ligger med lidt god vilje inden for almindelig gåafstand med Kongens Nytorv som udgangspunkt. Derfor vælger vi at starte på Kongens Nytorv. Her på denne fornemme gamle plads skabt i enevældens billede står Danmarks og hele Nordeuropas første rytterstatue. Nemlig den af kong Christian 5, der regerede som enevældig konge fra 1670-1699.


Frederik 3, far til Christian 5 havde, efter det forsmædelige nederlag til Svenskerne i 1658-60, nærmest ved et kup fået indført enevælden i 1660 til stor fortrydelse for den gamle adel, idet det gamle adelsvælde blev afløst af en absolutistiske styreform, der gav kongen enevældig magt. Denne styreform kaldet enevældet, blev nærmere beskrevet i Kongeloven af 1665 og varede helt frem til grundloven af 5 juni 1948.


I samme øjeblik som Frederik 3 døde i 1670, arvede hans søn Christian tronen i en alder af 24 år og blev derfor automatisk til kong Christian den 5 Ved en overdådig ceremoni i Frederiksborg Slotskirke og senere ud for Københavns Slot, satte kong Christian den nylig fremstillede kostbare kongekrone på sit eget hoved, og lod sig salve af kirkens overhoved. Han lod sig derved fejre som enevældig konge.


Enevældet manifesterede sig blandt andet ved overdådige fester, gigantiske optog og prangende bygninger og barokke parkanlæg. Dette oplevede den unge Christian flere eksempler på, ved en europæisk dannelsesrejse få år før han blev konge. Blandt andet besøgte Christian det overdådige hof hos solkongen Louis 14 i Frankrig. Det kommer vi tilbage til lidt senere.


Straks efter sin tiltrædelse som enevældig konge ønskede Christian at markere enevælden med en meget mere præsentabel plads end det eksisterende bytorv på Gammel- og Nytorv, der var alt andet end prangende. Pladsen skulle ligge lige uden for Østerport, der hvor Kongens Nytorv ligger i dag. Hidtil havde området under Frederik 3 og før ham, været benyttet til lidt af hvert, bl.a. losseplads og militær eksercerplads. Stedet var også i mange år henrettelsesplads med hele 3 galger.


Kongens torv - Place Royale


Kongen kaldte den nye plads ”Place Royale” formentlig inspireret af Place Royale (den senere Place des Vosges) i Paris, som kongen må have set under sit besøg hos solkongen i 1662. Som i Paris blev Københavns nye fornemme plads senere i 1688 forsynet med en imponerende rytterstatue af kongen selv, anbragt i en oval barok-park omkranset af to rækker elmetræer. Statuen beskrives nærmere lidt senere i teksten.


Christian 5 ønskede sig en fornem plads, hvor borgerskabet kunne promenere og nyde synet af deres konge i skikkelse af en fornem rytterstatue. Tiden var ikke til en folkelig plads til offentlig underholdning i form af ridderspil og anden lystighed, som folket tidligere havde oplevet på Amager Torv og Gammel Torv og andre gamle pladser.

Place Royale, Kongens Nytorv, som den så ud omkring 1735.Udsnit fra Den danske Vitru-vius af Lauritz de Thurah.


Det Kgl. Bibliotek, Kbh.


I dag (2021) er pladsen efter 10 års byggerod med etablering af en underjordisk metro, stort set udformet som den oprindelige plads fra Christian 5´s tid. Som vi ser, består den af et mindre parkanlæg med statuen i centrum omkranset af to rækker lindetræer. Det hele i en noget mere afdæmpet form end den oprindelige. Om vinteren etableres skøjtebane på stien rundt om anlægget med gratis adgang for alle.


Enevældens plads er nu blevet folkelig.

Place Royale - nu Kongens Nytorv anno 2021


Nu tilbage til 1680-erne for at høre mere om hesten og dens rytter kong Christian 5.









Rytterstatuen af Kong Christian 5 på Kongens Nytorv fra 1688

Lad os se nærmere på statuen. Gå en tur rundt om den lille smukke park for at se re på den alvorlige herre på hesten i midten af parken. Han ser virkelig imponerende ud, udstyret som romersk kejser, med harnisk, hjelm og sværd, uden saddel og stigbøjler, og med bare tæer i flade sandaler - helt i Marcus Aurelius stil!

Christian 5 som romersk imperator i fuld udrustning. Fra 1688


Christian den 5 regerede over tvillingerigerne Danmark og Norge i perioden 1670-1699. Han var den første vaskeægte enevældige konge efter sin far Frederik den 3., der fik indført enevælden i 1660. Som vi allerede har hørt, var der ingen levende over den enevældige konge, så ved hans kroning i 1670 var ingen andre værdige til at sætte kongekronen på hans eget hoved end ham selv! Kongemagten var guddommelig og kongen guds stedfortræder her på jorden - intet mindre! Hans valgsprog var: Med fromhed og retfærdighed.


Om Christian 5´s liv


Nogen solkonge som forbilledet i Frankrig blev Christian imidlertid ikke. Han blev sparsomt uddannet og faderen inddrog ham ikke i statsanliggender, mens tid var. Han var middelmådigt begavet, men dog i besiddelse af megen sund fornuft, flid og mod. Han var stærkt tiltrukket af friluftslivet, herunder parforcejagt, som solkongen i Frankrig havde vist ham. Selskab med jævne mennesker af begge køn satte han også pris på. Parforcejagten skulle meget senere vise sig at blive fatalt for ham selv, da han kom for tæt på en anskudt kronhjort i Dyrehaven. Mødet med hjorten svækkede ham så alvorligt, at han døde året efter i 1699.


I en alder af 15 år sendte hans far Frederik 3 ham på en årelang dannelsesrejse, der blandt andet omfattet et besøg ved den unge Louis XIV`s hof, hvor han fik smag for den fremstormende enevældes mest ekstravagante sider med fester og optrin og prangende slotte, parker og pladser for at understøtte enevældets storhed og magt.

Statue af Louis 13, opstillet i 1639 på Place Royale i Paris (Place des Voeges). Hesten var oprindeligt tiltænkt en anden rytter! Hestens positur er som Marcus Aureliusstatuens, bare spejlvendt.


Under den franske revolution blev statuen smeltet om til fremstilling af kanoner!


Kunstner: Pierre II Biard


Det Kgl. Bibliotek


Få år herefter blev kronprins Christian i en alder af 21 gift med Sophie Amalie af Hessen-Kassel, med hvem han fik 8 børn. Med sin elskerinde Sophie Amalie Moth, grevinde af Samsø (en titel hun naturligvis hurtig fik af kongen) fik han 5 ”naturlige” børn, kaldet Gyldenløverne efter deres efternavn. Det var en navnetradition som Christian 4 grundlagde, da han havde stærkt brug for denne kreative konstruktion til sine utallige børn.


Som konge forsøgte Christian 5 efter bedste evne at styre landet med dygtige og magtfulde embedsmænd. Disse embedsmænd, som næsten alle var af tysk afstamning stod i realiteten for de vigtigste beslutninger. Rigskansler (statsminister) Peder Schumacher (senere udnævnt til grev Griffenfeld), søn af en vinhandler, var den mest magtfulde af kongens ”favoritter”, som man kaldte kongens mest betroede rådgivere. Griffenfeld blev dog efter nogle få år lidt for dygtig, egenrådig og grådig, så kongen så sig nødsaget til at sende ham i livsvarig forvaring til Trondheim i Norge i stedet for halshugning, som oprindeligt bestemt.


Udenrigspolitisk gik det ikke så godt. Christian havde ikke megen indsigt i det politiske, slet ikke det internationale. Nogen militær strateg var han bestemt heller ikke, men han udviste stort mod ved selv at deltage i flere store felttog, hvilket øgede hans popularitet betydeligt. Christian forsøgte uden held at erobre de tabte dele af Sverige tilbage i den Skånske Krig (1675-79).


Der blev vundet en del slag på jorden og især på havet, hvor slaget i Køge Bugt i 1677 var en stor sejr. Men på landjorden gik det alligevel ikke så godt. Ved det store slag ved Lund i december 1676, mistede den danske hær 5000 mand i det blodigste slag i Nordens historie. Ved fredsforhandlingerne i august 1679, måtte danskerne trække sig tilbage fra Sverige uden at tilbageerobre en eneste kvadratmeter af det tidligere tabte Skåne, Halland og Blekinge. Fredsslutning blev dikteret af Frankrig, datidens supermagt, som Christian uheldigvis ikke havde allieret sig med i tide. Her hjalp Christians tidlige kontakt med solkongen uheldigvis ikke meget.


En bizar hændelse fra det royale univers, som i dag virker meget ejendommeligt, fandt sted under den blodige krig mod Sverige. I starten af krigen

